SL Uradni list Evropske unije C 62/9

Objava enotnega dokumenta v skladu s členom 8(1) Delegirane uredbe Komisije (EU) št. 664/2014 o označbi porekla ali geografski označbi, registrirani po postopku iz člena 17 Uredbe Sveta (EGS) št. 2081/92 v skladu Uredbo Komisije (ES) št. 1107/96

(2015/C 62/08)

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (1)

„WALDVIERTLER GRAUMOHN“

Št. ES: AT-PDO-0117-01269-31.3.2008

ZGO ( ) ZOP ( X )

1. Ime

„Waldviertler Graumohn“

2. Država članica ali tretja država

Avstrija

3. Opis kmetijskega proizvoda ali živila

3.1 Vrsta proizvoda

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Waldviertler Graumohn“ spada k sortam vrtnega maka (Papaver somniferum Linné) in je znan tudi pod imenom Schüttmohn. Poleg lokalnih sort maka na območju Waldviertel obstajata še registrirani sorti Edel-Weiss in Edel-Rot. Makova semena so siva, imajo ledvičasto obliko, dolga so približno 1–1,5 mm, široka pa 0,7–1 mm, semenska lupina je tanka. Površina ima mrežasto strukturo. Vsebnost olja je med 43,4 % in 48,4 %. Zaradi visoke vsebnosti olja ter tanke semenske lupine ima „Waldviertler Graumohn“ izrazit, blag in oreškast okus. Vsebnost nenasičenih maščobnih kislin v maku „Waldviertler Graumohn“ je približno 85 %.

„Waldviertler Graumohn“ je ena redkih sort maka, pri katerih se semenska glavica ob dozoritvi odpre, tako da se semena pridobijo, ne da bi se pri tem semenska glavica uničila.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

—

3.6 Posebna pravila za rezanje, ribanje, pakiranje itn.

Posamezne serije se skladiščijo in pripravijo ločeno, da je mogoče kadar koli ugotoviti, kdo je proizvajalec.

3.7 Posebna pravila za označevanje

Če proizvoda ne tržijo neposredno kmetje, ampak posredniki, se vsaka serija ob prevzemu označi s številko pridelovalca (ali številko serije), tako da je mogoče v vsakem trenutku ugotoviti, kdo je pridelovalec.

4. Jedrnata opredelitev geografskega območja

Waldviertel, tj. del avstrijske zvezne dežele Spodnja Avstrija; pridelovalno območje obsega okraje Zwettl, Gmünd, Waidhofen/Thaya, Horn, Krems/Land (severno od Donave) in Melk (severno od Donave).

5. Povezava z geografskim območjem

5.1 Značilnosti geografskega območja

Nerodovitna tla, velike temperaturne razlike med dnevom in nočjo, spravilo ob suhem vremenu. „Waldviertler Graumohn“ se na opredeljenem območju tradicionalno prideluje že od 13. stoletja. Pridelava maka zahteva veliko skrbnosti, tla pa je treba pripraviti tako, da so primerna za vrtno vzgojo. Na podlagi lokalnega znanja so se razvili posebni žetveni stroji za mak „Waldviertler Graumohn“, saj bi se pri žetvi z običajnimi kombajni ta sorta maka zaradi tanke semenske lupine in visoke vsebnosti olja lahko poškodovala in zmečkala ter bi tako semena postala žarka.

5.2 Posebnosti proizvoda

Semena so sive barve in so v primerjavi s semeni drugih sort maka razmeroma velika, imajo tanko lupino, 2–3 % višjo vsebnost olja kot sorte modrega maka ter visoko vsebnost nenasičenih maščobnih kislin. Imajo značilen intenziven okus.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Listi maka „Waldviertler Graumohn“ so v primerjavi z listi drugih sort maka mehkejši, ob robu so napiljeni in krpati, steblo pa je značilno dlakavo. Te posebne značilnosti mu omogočajo, da bolje izkoristi roso, ki nastane zaradi velikih temperaturnih razlik med dnevom in nočjo, značilnih za območje Waldviertel, kar je ugodno za njegov razvoj. Poleg tega temperaturne razlike na tem območju na poseben način vplivajo na izoblikovanje semena, saj se ta na mrazu skrčijo in na toploti razširijo. Zaradi tega premikanja dobijo značilen, intenzivnejši okus. Zaradi nerodovitnih tal na tem geografskem območju mak „Waldviertel Graumohn“ raste le počasi, kar se nato kaže v dobri kakovosti in večji količini olja v maku. Spravilo v suhem vremenu je odločilnega pomena za kakovost maka in semenske glavice.

Pridelava maka ima za pretežno majhna kmetijska gospodarstva na območju Waldviertel pomembno gospodarsko vlogo in pridobiva kot značilen del tega geografskega območja vedno večji pomen, zlasti v turizmu. Tako privabljajo rdeče-bela cvetoča makova polja vsako leto še več dopustnikov v Waldviertel. Polet tega se „Waldviertler Graumohn“ pogosto uporablja v tradicionalni regionalni kuhinji.

Sklic na objavo specifikacije proizvoda

(Člen 5(7) Uredbe (ES) št. 510/2006 (2))

www.patentamt.at/Home/Markenschutz/Herkunftsangaben/Formulare/HA2_07_sp_WaldviertlerGraumohn_1.pdf

(1) UL L 343, 14.12.2012, str. 1.

(2) Glej opombo 1.